《送程给事知越州》
宋代·韩宗古

东渡吴江景气清，拂云楼阁会稽城。乍辞青琐双旌拥，重驾朱轓驷马迎。

应笑买臣夸郡邸，还同严助厌承明。茂林脩竹山阴地，何日陪公载酒行。

作者简介：韩宗古，其先真定灵寿（今属河北）人，徙开封雍丘（今河南杞县）。绛子。神宗熙宁七年（一○七四），以大理寺丞为馆阁校勘（《续资治通鉴长编》卷二五四）。元丰元年（一○七八），为集贤校理。八年，以司门郎中为光禄少卿、少府少监。哲宗元祐三年（一○八八），知曹州。四年，移潞州（同上书卷四○八、四二八）。绍圣三年（一○九六），为兵部郎中兼秘阁校理、诸王府翊善。四年，为秘书少监（《续资治通鉴长编》卷四九三。今录诗二首。